Temeljem članka 6. stavka 1., Zakona o zakupu i kupoprodaji poslovnog prostora (NN 125/11,64/15 i 112/18) i članka 8. Izjave o osnivanju trgovačkog društva, Uprava trgovačkog društva Enter d.o.o. raspisuje 20.5.2020. godine

J A V N I N A T J E Č A J

za korištenje poslovnih prostora u Poduzetničkom inkubatoru Dravska u Koprivnici

**Članak 1.**

Predmet natječaja je davanju u zakup Inkubacijskih prostora koji su predmet ovog poziva, a nalaze se u zgradi Poduzetničkog inkubatora Dravska na adresi Dravska ulica 17, u Koprivnici. Prostori uključuju uredske prostore za inkubaciju i zajedničke prostorije te dvoranu za sastanke.

Poslovni prostori u Poduzetničkom inkubatoru Dravska prosječne su veličine 13,20 m2.

Poslovni prostori nisu namješteni.

**Članak 2.**

Pravo sudjelovanja u natječaju za Poduzetnički inkubator Dravska imaju svi poduzetnicima početnici i druge zainteresirane pravne ili fizičke osobe bez obzira na djelatnost koju obavljaju.

Pravo na subvenciju tj. na popust na tržišnu cijenu imaju poduzetnici početnici:

* sa sjedištem na području Grada Koprivnice,
* koji nemaju sjedište na području Grada Koprivnice, ali zapošljavaju ili planiraju u roku 3 mjeseca od ulaska u prostor, zaposliti djelatnika koji ima prebivalište na području Grada Koprivnice

Poduzetnici koji ne ispunjavaju jedan od dva prethodna kriterija, nemaju pravo na popust na cijenu tj. subvencionirane uvjete najma.

Pravo sudjelovanja na natječaju nemaju ponuditelji koji po bilo kojoj osnovi, zaključno s danom prijave na natječaj, imaju dospjeli dug prema Gradu Koprivnici, te nepodmirenih dospjelih obveza prema državi.

Fizičke osobe koje kao zakupci sklope ugovor o međusobnim odnosima za korištenje poslovnog prostora imaju obvezu nakon šest mjeseci od potpisa Ugovora registrirati trgovačko društvo ili obrt.

**Članak 3.**

Poduzetnik početnik, koji ispunjava kriterije za subvencionirane uvjete najma iz natječaja, ostvaruje pravo na povlaštenu zakupninu kako slijedi:

|  |  |
| --- | --- |
| Starost poduzeća/obrta | Iznos zakupnine bez PDV-a |
| 1. godina | 0 kn/m2 |
| 2. godina | 15 kn/m2 |
| 3. godina | 30 kn/m2 |
| 4. godina | 40 kn/m2 |
| 5. godina | 50 kn/m2 |

**Članak 4.**

Zakupnik uzima u zakup poslovni prostor u viđenom stanju.

Troškove režija (grijanje, električna energija, voda, odvoz otpada, čišćenje) zakupnik plaća mjesečno u iznosu od 15,00 kn/m2 + PDV.

Mjesečno korištenje telefona i troškove istoga zakupnici sami dogovaraju s operaterom.

Korištenje interneta ulazi u cijenu zakupnine.

**Članak 5.**

Zakupnik nema pravo poslovni prostor ili dio poslovnog prostora dati u podzakup.

**Članak 6.**

Zakup poslovnog prostora zasniva se ugovorom o međusobnim odnosima. Ugovorom će se detaljno urediti prava i obveze zakupodavca i zakupnika.

**Članak 7.**

Prijava za natječaj mora biti u pisanom obliku i sadržavati:

* ime i prezime, OIB, prebivalište, odnosno naziv i sjedište ponuditelja (obrazac prijave u prilogu),
* skraćeni poslovni plan,
* potvrdu o nepostojanju nepodmirenih dospjelih obveza prema državnom proračunu i jedinicama lokalne i regionalne samouprave, ili potvrdu da je sukladno posebnim propisima odobrena odgoda plaćanja navedenih obveza i osoba se pridržava rokova plaćanja (uvjerenje Porezne uprave i uvjerenje Upravnog odjela za financije i proračun Grada Koprivnice).

**Članak 8.**

Neće se uzeti u razmatranje ponude

* poduzetnika nad kojim je otvoren stečajni postupak ili postupak likvidacije
* poduzetnik koji ima blokiran poslovni račun
* ako je poduzetniku izrečena pravomoćna osuđujuća presuda za jedno ili više kaznenih dijela; udruživanja za počinjenje kaznenih dijela, primanje mita u gospodarskom poslovanju, zlouporaba položaja i ovlasti, zlouporaba obavljanja dužnosti državne vlasti, protuzakonito posredovanje, primanje mita, davanje mita, prijevara, računalna prijevara, prijevara u gospodarskom poslovanju i prikrivanje protuzakonito dobivenog novca.

Evaluacija ponuda raditi će se svakih 15 dana od dana objave Javnog natječaja nakon čega će se potpisivati Ugovori o zakupu poslovnog prostora. Kod evaluacije pristiglih ponuda za zakup poslovnog prostora sve ponude koje zadovolje kriterije natječaja raspoređivat će se po prostorima prema redoslijedu zaprimanja.

**Članak 9.**

Pisane ponude s pripadajućim prilozima ponuditelji su dužni dostaviti u zatvorenoj omotnici preporučenom poštanskom pošiljkom ili osobno na adresu:

ENTER KOPRIVNICA d.o.o.

Trg dr. Žarka Dolinara 18

48000 Koprivnica,

s naznakom "Ponuda za zakup poslovnog prostora u Inkubatoru".

Ponude se zaprimaju do popune prostora u Poduzetničkom inkubatoru.

Poziv je otvoren trajno ili do opoziva.

**Članak 10.**

Ovaj Natječaj objaviti će se na web stranici ENTER KOPRIVNICA d.o.o. i web stranici Grada Koprivnice.

Poslovne prostore moguće je pogledati svakog radnog dana od 9-14 sati, uz prethodnu najavu na telefon 048 222 338.

UPRAVA TRGOVAČKOG DRUŠTVA

ENTER KOPRIVNICA d.o.o.

Martina Mak, dipl.oec.

Direktorica